Jørn Dohrmann (DF), 2005-05-17:
Jeg vil starte med at sige, at vi selvfølgelig er glade for den forespørgsel, som vi har her i dag, og da Dansk Folkeparti er utrolig optaget af de stigende globale miljøproblemer, hilser vi den velkommen.
Men jeg vil godt sige til den tidligere ordfører, at vi altså har et problem med, at man ligesom lægger nogle penge ind i budgettet, men ikke afsætter midlerne konkret og ikke ønsker at bruge dem.
Det er jo bare tal, og det er bare overslagsår.
Det kan vi ikke bruge til noget.
Vi skal gå til konkret handling.
Vi kan bl.a. være med til at udvikle systemer, som begrænser belastningen på miljøet.
Vi ved, at affaldsproblemet bliver større og større, så vi har nogle vigtige problemer foran os, som vi skal have løst, og som vi er nødt til at tage meget alvorligt.
Det gør vi bl.a. ved se på, hvor dansk erhvervslivs styrke er, og hvor vi kan være med til at videreudvikle miljø- og energieffektive teknologier, sådan at vi netop kan skåne miljøet.
Dansk Folkeparti har altid set miljøproblemet som et globalt problem.
Hvis vi kan være med til at reducere bl.a. CO2 i udlandet, kommer det også resten af verden til gode, og det kan vi bl.a. gøre med teknologiske løsninger.
Vi må ikke glemme forskningen.
Hvis vi vil de stigende problemer til livs, må vi også være på forkant med udviklingen.
Så hvis vi kan styrke indsatsen på det her område, er vi kommet et godt stykke ad vejen.
Jeg er af den opfattelse, at vi er med til at gøre en forskel, når vi ser på de projekter, som Danmark er med til at føre ud i livet.
Tænk bare på nogle af de simple projekter, som angår vand og sanitet i Afrika.
Folk får vand, men der er også spildevand; der er altså en vigtig sammenhæng, som man skal se på.
Vi har også problemer med miljøet herhjemme i Danmark.
Tænk bare på de store affaldsmængder, som vi producerer.
Tænk på de store mængder el, som vi bruger.
Det er også med til at belaste miljøet.
Så vi må alle sammen være med til at skåne miljøet.
Et af de områder, som vokser år for år, er transportområdet.
Vi ser en stigende mængde gods, som skal transporteres med både skib, lastbil, tog og biler.
Det er da vel ikke noget, vi kan gøre noget ved?
Jo, det kan vi, men det har ikke stået højest på regeringens prioriteringsliste.
I Dansk Folkeparti mener vi, at vi bør gøre noget ved det for at begrænse de globale miljøproblemer.
Vi er parate til at være med til at skåne miljøet, så vi også tænker på vores efterkommere.
Det har vi gjort.
I Dansk Folkeparti har vi lavet mange aftaler med regeringen, bl.a. vandmiljøplan III, netop for at begrænse udledningen af kvælstof og fosfor.
Lige nu er vi så ved at få de sidste aftaler om bufferzoner og ammoniakbelastning på plads.
Vi må ikke glemme, at resten af oppositionen i Folketinget i forbindelse med vandmiljøplan III ville have lagt et forslag frem, der ville have kostet op mod 27.000 arbejdspladser.
Det arbejdsmæssige var ikke tænkt ind i den plan, og der syntes vi, at kæden hoppede af.
Vi vil gerne være med til at bruge de nye teknologiske løsninger.
I fremtiden skal vi bruge den form for teknologi meget mere, end vi gør i dag.
Dansk Folkeparti er ikke bare med på at eksportere problemet til udlandet.
Derfor har det været vigtigt for os, at vi, når vi sælger gamle færger og andre ting, hvor der er farligt affald, sikrer os, at det ikke kun er for at slippe af med problemet.
Dansk Folkeparti ønsker at være med til at løse de stigende miljøproblemer.
Det kunne vi bl.a. gøre ved at se på biogasanlæg – der er det såkaldte Måbjergværket – som vi gerne så blev etableret, for at vi kan få nogle erfaringer på den teknologiske side af det her.
Vi er positive over for det, så når regeringen også ønsker at være med til det her, vil vi gerne have en debat med både regeringen og resten af Folketinget.